CELEX: 52015PC0674
Language: fi
Date: 2015-12-18
Title: Ehdotus NEUVOSTON PÄÄTÖS uuden psykoaktiivisen aineen 1-fenyyli-2-(1-pyrrolidin-1-yyli)pentan-1-oni (α-pyrrolidiinivalerofenoni, α-PVP) saattamisesta valvontatoimenpiteiden piiriin

EUROOPAN KOMISSIO
            Bryssel 18.12.2015
            COM(2015) 674 final
            2015/0309(CNS)
            Ehdotus
            NEUVOSTON PÄÄTÖS
            uuden psykoaktiivisen aineen 1-fenyyli-2-(1-pyrrolidin-1-yyli)pentan-1-oni (α-pyrrolidiinivalerofenoni, α-PVP) saattamisesta valvontatoimenpiteiden piiriin
            
               
         
         
            
               PERUSTELUT
            
            
               1.EHDOTUKSEN TAUSTA
            
            
               Uusia psykoaktiivisia aineita koskevasta tietojenvaihdosta, riskienarvioinnista ja valvonnasta tehdyssä neuvoston päätöksessä 2005/387/YOS
                  1
                säädetään kolmivaiheisesta menettelystä, jolla voidaan saattaa uusia psykoaktiivisia aineita valvontatoimenpiteiden piiriin unionissa.
            
            
               Euroopan huumausaineiden ja niiden väärinkäytön seurantakeskuksen (EMCDDA) ja Europolin neuvoston päätöksen 2005/387/YOS 5 artiklan mukaisesti laatima yhteinen kertomus julkaistiin 3. elokuuta 2015. Neuvosto pyysi edellä mainitun neuvoston päätöksen 6 artiklan 1 kohdan mukaisesti komission ja seitsemäntoista jäsenvaltion esittämän pyynnön jälkeen 15. syyskuuta 2015 arviota uuden psykoaktiivisen aineen (α-PVP) käytön, valmistuksen ja laittoman kaupan aiheuttamista riskeistä sekä järjestäytyneen rikollisuuden osallisuudesta ja tälle aineelle käyttöön otettavien valvontatoimenpiteiden mahdollisista seurauksista.
            
            
               EMCDDA:n tiedekomitea arvioi α-PVP:n riskejä neuvoston päätöksen 6 artiklan 2, 3 ja 4 kohdan mukaisesti. Tiedekomitean puheenjohtaja toimitti riskienarviointiraportin komissiolle ja neuvostolle 27. marraskuuta 2015. Riskienarvioinnin tärkeimmät tulokset ovat seuraavat:
            
            
               α-PVP on vahva psykostimulantti. Ainetta on havaittu kaikissa 28 jäsenvaltiossa sekä Turkissa ja Norjassa. Sitä tuodaan EU:n huumausainemarkkinoille ensi sijassa Kiinasta ja levitetään sen jälkeen eri puolille Eurooppaa.
            
            
               Kahdeksassa jäsenvaltiossa, joissa α-PVP:tä on havaittu, on rekisteröity yhteensä 115 kuolintapausta ja 191 akuuttia myrkytystapausta.
            
            
               α-PVP:hen liittyviä terveysriskejä eli kroonista ja välitöntä myrkyllisyyttä kokonaisvaltaisesti arvioivia tietoja tai julkaistuja tutkimuksia ei ole saatavilla, mutta eläimistä tehtyjen havaintojen perusteella aineella on samantapaisia vaikutuksia kuin muilla stimulanteilla. 
            
            
               Neuvoston päätöksen 2005/387/YOS 8 artiklan 1 kohdan mukaan komissio tekee kuuden viikon kuluessa riskienarviointiraportin vastaanottamisesta neuvostolle aloitteen uuden psykoaktiivisen aineen saattamiseksi valvontatoimenpiteiden piiriin koko unionissa tai esittää kertomuksen, jossa perustellaan, miksi tämä ei ole tarpeen. Euroopan unionin tuomioistuimen 16. huhtikuuta 2015 yhdistetyissä asioissa C-317/13 ja C-679/13 antaman tuomion mukaan Euroopan parlamenttia on kuultava ennen kuin neuvoston päätöksen 2005/387/YOS 8 artiklan 1 kohtaan perustuva säädös hyväksytään. 
            
            
               Komissio katsoo riskienarviointiraportissa esitettyjen havaintojen perusteella, että on perusteltua saattaa tämä aine valvontatoimenpiteiden piiriin koko unionissa. Riskienarviointiraportin mukaan α-PVP:n välitön myrkyllisyys voi aiheuttaa vakavaa vahinkoa ihmisten terveydelle. 
            
            
               2.EHDOTUKSEN TAVOITE 
            
            
               Tällä ehdotuksella neuvoston päätökseksi on tarkoitus kehottaa jäsenvaltioita saattamaan α-PVP valvontatoimenpiteiden ja rikosoikeudellisten seuraamusten piiriin jäsenvaltioiden lainsäädännön mukaisesti psykotrooppisista aineista vuonna 1971 tehdystä Yhdistyneiden Kansakuntien yleissopimuksesta aiheutuvien velvoitteiden perusteella.
            
            
               2015/0309 (CNS)
            
            
               Ehdotus
            
            
               NEUVOSTON PÄÄTÖS
            
            
               uuden psykoaktiivisen aineen 1-fenyyli-2-(1-pyrrolidin-1-yyli)pentan-1-oni (α-pyrrolidiinivalerofenoni, α-PVP) saattamisesta valvontatoimenpiteiden piiriin
            
            
               EUROOPAN UNIONIN NEUVOSTO, joka
            
            
               ottaa huomioon Euroopan unionin toiminnasta tehdyn sopimuksen,
            
            
               ottaa huomioon uusia psykoaktiivisia aineita koskevasta tietojenvaihdosta, riskienarvioinnista ja valvonnasta 10 päivänä toukokuuta 2005 tehdyn neuvoston päätöksen 2005/387/YOS
                  2
                ja erityisesti sen 8 artiklan 3 kohdan,
            
         
         
            
               ottaa huomioon Euroopan komission aloitteen,
            
            
               ottaa huomioon Euroopan parlamentin lausunnon
                  3
               , 
            
            
               noudattaa erityistä lainsäätämisjärjestystä,
            
            
               sekä katsoo seuraavaa:
            
            
               (1)Euroopan huumausaineiden ja niiden väärinkäytön seurantakeskuksen laajennetun tiedekomitean erityisistunnossa on laadittu päätöksen 2005/387/YOS 6 artiklan mukainen uutta psykoaktiivista ainetta α-PVP koskeva riskienarviointiraportti, joka toimitettiin komissiolle ja neuvostolle 27 päivänä marraskuuta 2015.
            
            
               (2)α-PVP on vahva psykostimulantti, joka on rakenteellisesti sukua katinonille, pyrovaleronille ja metyleenidioksipyrovaleronille (MDPV), joita valvotaan psykotrooppisista aineista vuonna 1971 tehdyn Yhdistyneiden Kansakuntien yleissopimuksen nojalla. Ainetta on havaittu kaikissa 28 jäsenvaltiossa samoin kuin Turkissa ja Norjassa, ja takavarikoista ja kerätyistä näytteistä saadut tiedot osoittavat, että ainetta on saatavilla ensi sijassa jauheena ja tabletteina. Saatavilla olevien tietojen mukaan α-PVP:tä tuodaan useiden kilogrammojen erinä unionin huumausainemarkkinoille Kiinasta ja levitetään sen jälkeen eri puolille unionia. Myös unionissa on valmiuksia valmistaa α-PVP:tä, sillä yhdessä jäsenvaltiossa on takavarikoitu kaksi kiinteistöä, joissa ainetta valmistettiin laittomasti.
            
            
               (3)Kahdeksassa jäsenvaltiossa, joissa α-PVP:tä on havaittu, on rekisteröity yhteensä 115 kuolintapausta ja 191 akuuttia myrkytystapausta. Useimmissa tapauksissa α-PVP:n käyttö on yhdistetty muihin farmakologisesti aktiivisiin aineisiin joko tahallisesti tai tahattomasti. Jos α-PVP:n saatavuus ja käyttö yleistyvät, vaikutukset ihmisten terveyteen ja kansanterveyteen voivat olla merkittäviä.
            
            
               (4)Saatavilla olevat tiedot osoittavat, että α-PVP:tä käyttävät piristeiden käyttäjät viihdetarkoituksessa sekä suuririskiset huumeidenkäyttäjät, mukaan lukien ne, jotka käyttävät piristeitä suonensisäisesti, ja että huumeiden sekakäyttö voi olla yleistä heidän keskuudessaan. Aineen käytön yleisyydestä, pitkän aikavälin seurauksista ja sosiaalisista riskeistä on rajoitetusti tietoa. 
            
            
               (5)α-PVP:hen liittyviä terveysriskejä eli kroonista ja välitöntä myrkyllisyyttä kokonaisvaltaisesti arvioivia tietoja tai julkaistuja tutkimuksia ei ole saatavilla, mutta eläimistä tehtyjen havaintojen perusteella aineella on samantapaisia vaikutuksia kuin muilla stimulanteilla. Ihmisissä havaittuja haittavaikutuksia ovat olleet sydämen tiheälyöntisyys, kuume, voimakas hikoilu, kiihtyneisyys, kouristukset tai kohtaukset, sekavuus ja aggressiot. Ei-kliinisistä tutkimuksista saatujen tietojen mukaan α-PVP saattaa aiheuttaa ihmisissä väärinkäyttöriskin ja riippuvuutta. 
            
            
               (6)α-PVP:llä ei ole vakiintunutta tai tunnustettua lääketieteellistä tai eläinlääketieteellistä käyttöä. Lukuun ottamatta sen käyttöä analyyttisissä vertailuaineistoissa ja tieteellisessä tutkimuksessa, joka käsittelee sen kemiaa, farmakologiaa ja myrkyllisyyttä sen huumausainemarkkinoille ilmestymisen seurauksena, sillä ei näyttäisi olevan muuta käyttötarkoitusta.
            
            
               (7)α-PVP:tä ei ole arvioitu eikä sitä olla parhaillaan arvioimassa Yhdistyneiden kansakuntien tasolla, eikä tällaista arviointia ole suunnitteilla.
            
            
               (8)Vaikka α-PVP:tä koskeva tieteellinen näyttö on melko vähäistä, todisteet ja tiedot aineen terveysriskeistä, joita on dokumentoitu kuolemantapausten ja akuuttien myrkytystapausten yhteydessä, ovat riittävä peruste saattaa α-PVP valvontatoimenpiteiden piiriin koko unionissa.
            
            
               (9)Koska kuusitoista jäsenvaltiota valvoo α-PVP:tä psykotrooppisista aineista vuonna 1971 tehdyn Yhdistyneiden Kansakuntien yleissopimuksen mukaisen kansallisen lainsäädäntönsä nojalla ja viisi jäsenvaltiota käyttää sen valvonnassa muita oikeudellisia toimenpiteitä, aineen saattaminen valvontatoimenpiteiden piiriin koko unionissa auttaisi ehkäisemään esteitä rajat ylittävässä lainvalvonnassa ja oikeudellisessa yhteistyössä ja suojaamaan riskeiltä, joita sen saatavuus ja käyttö saattavat aiheuttaa,
            
            
               (10)
            
            
               ON HYVÄKSYNYT TÄMÄN PÄÄTÖKSEN: 
            
            
               1 artikla
            
            
               Saatetaan uusi psykoaktiivinen aine 1-fenyyli-2-(1-pyrrolidin-1-yyli)pentan-1-oni (α-pyrrolidiinivalerofenoni, α-PVP) valvontatoimenpiteiden piiriin koko unionissa.
            
            
               2 artikla
            
            
               Jäsenvaltioiden on toteutettava [vuoden sisällä tämän päätöksen julkaisemisesta] kansallisen lainsäädäntönsä mukaiset tarvittavat toimenpiteet α-PVP:n saattamiseksi sellaisten valvontatoimenpiteiden ja rikosoikeudellisten seuraamusten piiriin, joista säädetään jäsenvaltioiden lainsäädännössä psykotrooppisista aineista vuonna 1971 tehdystä Yhdistyneiden Kansakuntien yleissopimuksesta aiheutuvien velvoitteiden perusteella.
            
            
               3 artikla
            
         
         
            
               Tämä päätös tulee voimaan […] päivänä sen jälkeen, kun se on julkaistu Euroopan unionin virallisessa lehdessä.
            
            
               Tehty Brysselissä
            
            
               
                     Neuvoston puolesta
               
               
                     Puheenjohtaja
               
            
         
         
            
                  
                     (1)
                  EUVL L 127, 20.5.2005, s. 32.
               
               
                  
                     (2)
                  EUVL L 127, 20.5.2005, s. 32.
               
               
                  
                     (3)
                  EUVL C , , s. .